### NN 154/2025 (19.12.2025.), Uredba o visini naknade i načinu financiranja jedinice lokalne i područne (regionalne) samouprave na čijem području se uspostavlja ili nalazi Centar za zbrinjavanje radioaktivnog otpada

Vlada Republike Hrvatske

2300

Na temelju članka 10. stavka 7. Zakona o Fondu za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško (»Narodne novine«, br. 107/07. i 21/22.), Vlada Republike Hrvatske je na sjednici održanoj 17. prosinca 2025. donijela

UREDBU

O VISINI NAKNADE I NAČINU FINANCIRANJA JEDINICE LOKALNE I PODRUČNE (REGIONALNE) SAMOUPRAVE NA ČIJEM PODRUČJU SE USPOSTAVLJA ILI NALAZI CENTAR ZA ZBRINJAVANJE RADIOAKTIVNOG OTPADA

Članak 1.

Ovom Uredbom utvrđuje se visina i namjena naknade, način financiranja jedinice lokalne i područne (regionalne) samouprave na čijem području se uspostavljaju ili nalaze građevine za zbrinjavanje radioaktivnog otpada koje su vlasništvo Fonda za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško te koje predstavljaju Centar za zbrinjavanje radioaktivnog otpada, ustrojstvenu jedinicu Fonda.

Članak 2.

Pojedini pojmovi u smislu ove Uredbe imaju sljedeće značenje:

1. Centar za zbrinjavanje radioaktivnog otpada (u daljnjem tekstu: Centar) je ustrojstvena jedinica Fonda za financiranje razgradnje i zbrinjavanja radioaktivnog otpada i istrošenog nuklearnog goriva Nuklearne elektrane Krško (u daljnjem tekstu: Fond), a uključuje postrojenja za predobradu, obradu, kondicioniranje, rukovanje, dugoročno skladištenje i odlaganje radioaktivnog otpada i iskorištenih izvora podrijetlom s teritorija Republike Hrvatske, uključujući i središnje skladište te radioaktivnog otpada koji nije nastao na teritoriju Republike Hrvatske, a čija obveza zbrinjavanja proizlazi iz bilateralnih ugovora sklopljenih prije dana stupanja na snagu Zakona o radiološkoj i nuklearnoj sigurnosti (»Narodne novine«, br. 141/13., 39/15., 130/17., 118/18., 21/22. i 114/22.)

2. dugoročno skladište za nisko i srednje radioaktivni otpad iz Nuklearne elektrane Krško je građevina za skladištenje radioaktivnog otpada, a čija obveza zbrinjavanja proizlazi iz Ugovora između Vlade Republike Hrvatske i Vlade Republike Slovenije o uređenju statusnih i drugih pravnih odnosa vezanih uz ulaganje, iskorištavanje i razgradnju nuklearne elektrane Krško (»Narodne novine – Međunarodni ugovori«, broj 9/02.)

3. središnje skladište je građevina za skladištenje radioaktivnog otpada i/ili iskorištenih izvora nastalih na teritoriju Republike Hrvatske za potrebe cjelokupnog teritorija Republike Hrvatske.

Članak 3.

Naknadu za zbrinjavanje radioaktivnog otpada jedinici lokalne i područne (regionalne) samouprave na čijem području se uspostavlja ili nalazi Centar (u daljnjem tekstu: jedinica lokalne i područne (regionalne) samouprave) plaća Fond u visini, na način i u rokovima utvrđenim ovom Uredbom.

Članak 4.

(1) Jedinici lokalne i područne (regionalne) samouprave pripada naknada za zbrinjavanje radioaktivnog otpada u godišnjem iznosu od 1.600.000,00 eura.

(2) Naknadu iz stavka 1. ovoga članka, Fond plaća na sljedeći način:

– 70 % iznosa naknade plaća se jedinici lokalne samouprave na čijem se području nalazi Centar

– 30 % iznosa naknade plaća se jedinici područne (regionalne) samouprave na čijem se području nalazi Centar.

(3) Naknada iz stavka 1. ovoga članka plaća se jedinici lokalne i područne (regionalne) samouprave od 2026. godine pa sve do zatvaranja središnjeg skladišta za radioaktivni otpad i iskorištene izvore koji su nastali na teritoriju Republike Hrvatske te dugoročnog skladišta za nisko i srednje radioaktivni otpad iz Nuklearne elektrane Krško.

(4) Ovom Uredbom se utvrđuje dodatni iznos naknade za zbrinjavanje radioaktivnog otpada u 2026. i 2027. godini jedinici lokalne samouprave na čijem se području nalazi Centar od 560.000,00 eura godišnje.

(5) Ovom Uredbom se utvrđuje dodatni iznos naknade za zbrinjavanje radioaktivnog otpada u 2026. i 2027. godini jedinici područne (regionalne) samouprave na čijem se području nalazi Centar od 4.240.000,00 eura godišnje.

(6) Naknadu iz stavaka 4. i 5. ovoga članka, Fond će platiti istodobno s iznosom iz stavka 1. ovoga članka.

(7) Visina naknade iz stavka 1. ovoga članka može se uskladiti s prosječnom stopom inflacije svake tri godine.

Članak 5.

Fond je obvezan, u proračun jedinice lokalne i područne (regionalne) samouprave, nakon ishođene suglasnosti iz članka 7. stavka 1. podstavka 1. ove Uredbe, uplatiti do kraja siječnja cjelokupni iznos naknade za tekuću kalendarsku godinu sukladno članku 4. ove Uredbe.

Članak 6.

(1) Jedinica lokalne i područne (regionalne) samouprave naknadu za zbrinjavanje radioaktivnog otpada smije koristiti na području jedinice lokalne samouprave za financiranje:

– povećanja iznosa rodiljnih i roditeljskih naknada i dječjeg doplatka, stipendiranja učenika i studenata i financiranja njihovog besplatnog prijevoza te besplatnih udžbenika

– javnih potreba u školstvu, zdravstvu, socijalnoj skrbi, kulturi, sportu, vatrogastvu i civilnom sektoru

– unaprjeđenja komunalne infrastrukture

– jačanja kapaciteta, opremljenosti i operativne spremnosti policije, zdravstvenih ustanova, hitnih medicinskih službi i drugih kvalificiranih zdravstvenih djelatnika te sanitetskog prijevoza

– jačanja kapaciteta, opremljenosti i operativne spremnosti temeljnih operativnih snaga sustava civilne zaštite

– unaprjeđenja socijalne infrastrukture kroz osiguranje stacionarnih kapaciteta za odrasle osobe kroz socijalnu uslugu smještaja što uključuje dugotrajnu i palijativnu skrb u skladu s nacionalnim operativnim planom za dugotrajnu skrb

– poticanja razvoja turističke djelatnosti i razvoja obiteljskih poljoprivrednih gospodarstava, kao i subvencioniranje njihovih djelatnosti

– pripreme i provedbe projekata održivog razvoja koji nude sinergijski učinak, potiču suradnju, i kojima je moguće ostvariti multiplikativni učinak korištenjem EU i ostalih fondova i

– aktivnosti ublaženja i prilagodbe klimatskim promjenama, uključujući ulaganja u mjere povećanja energetske učinkovitosti.

(2) Naknada za zbrinjavanje radioaktivnog otpada se ne može koristiti za isplatu plaća i naknada službenika i namještenika zaposlenih u upravnim tijelima jedinice lokalne i područne (regionalne) samouprave, odnosno za isplatu plaća i naknada zaposlenika javnih ustanova i drugih pravnih osoba čiji su osnivači jedinice lokalne i područne (regionalne) samouprave, kao niti za pokrivanje financijskih gubitaka gospodarskih subjekata.

(3) Naknada za zbrinjavanje radioaktivnog otpada se smatra namjenskim sredstvom u smislu Zakonu o proračunu (»Narodne novine«, broj 144/21.) te je njezino korištenje, nadzor ostvarenja i trošenje regulirano tim Zakonom.

Članak 7.

(1) Jedinica lokalne i područne (regionalne) samouprave dužna je svake godine:

– do kraja mjeseca studenog izraditi Plan korištenja prihoda od naknade za zbrinjavanje radioaktivnog otpada za iduću kalendarsku godinu u skladu s člankom 6. ove Uredbe i dostaviti ga tijelu državne uprave nadležnom za poslove energetike na suglasnost

– do kraja mjeseca veljače izraditi Izvješće o potrošnji sredstava naknade u prošloj kalendarskoj godini.

(2) Prilikom izrade Plana korištenja prihoda od naknade za zbrinjavanje radioaktivnog otpada jedinica lokalne i područne (regionalne) samouprave dužna je osigurati sudjelovanje građana objavom nacrta plana i mogućnosti predlaganja načina korištenja sredstava naknade na svojim službenim mrežnim stranicama.

(3) Jedinica lokalne i područne (regionalne) samouprave dužna je svake godine do 15. siječnja dostaviti Fondu Plan korištenja prihoda od naknade za zbrinjavanje radioaktivnog otpada za tekuću godinu zajedno s ishođenom suglasnosti tijela državne uprave nadležnom za poslove energetike na taj Plan.

(4) Jedinica lokalne i područne (regionalne) samouprave dužna je svake godine do 31. ožujka dostaviti Fondu i tijelu državne uprave nadležnom za poslove energetike Izvješće o potrošnji sredstava naknade u prethodnoj godini.

Članak 8.

(1) U slučaju da jedinica lokalne i područne (regionalne) samouprave propusti ishoditi suglasnost tijela državne uprave nadležnog za poslove energetike na Plan korištenja prihoda od naknade za zbrinjavanje radioaktivnog otpada do 15. siječnja, tijelo državne uprave nadležno za poslove energetike će Fondu naložiti obustavu isplate naknade do ishođenja suglasnosti tog tijela.

(2) Nakon ishođene suglasnosti tijela državne uprave nadležnog za poslove energetike Fond je dužan naknadu platiti u roku od 30 dana od dana ishođene suglasnosti.

(3) U slučaju da jedinica lokalne i područne (regionalne) samouprave naknadu koristi nenamjenski odnosno protivno članku 6. ove Uredbe i/ili protivno Planu korištenja prihoda od naknade za zbrinjavanje radioaktivnog otpada tijelo državne uprave nadležno za poslove energetike Fondu će naložiti obustavu isplate dijela naknade u visini nenamjenski iskorištenih sredstava iz prethodnog razdoblja odnosno u visini sredstava iskorištenih protivno Planu korištenja prihoda od naknade za zbrinjavanje radioaktivnog otpada u prethodnom razdoblju.

Članak 9.

Ova Uredba stupa na snagu osmoga dana od objave u »Narodnim novinama«.

Klasa: 022-03/25-03/53

Urbroj: 50301-05/14-25-9

Zagreb, 17. prosinca 2025.

Predsjednik
 mr. sc. Andrej Plenković, v. r.